Gedagte vir die dag: Ondanks die skepticiFoto: pixabay.com Jaag die spotter weg en saam met hom sal rusies padgee; die gestry en beledigings sal tot ’n einde kom. (Spreuke 22:10) Het iemand al koue water gegooi op ’n voorstel, plan of selfs skeppende idee waarmee jy vorendag gekom het? Het hulle gelag oor jou onvolmaakte pogings om ’n musiekinstrument baas te raak, of ’n ordentlike koek te bak en te versier, gelag as jy lomp oor atletiek-hekkies spring in plaas van om laag en doeltreffend daaroor te seil, of jou onvermoë om by hoë note uit te kom? Het dit jou so ontmoedig dat jy in jou dop gekruip het en nie weer probeer het nie? Het dit jou dalk nagte laat wakker lê, pynlik bewus van jou tekortkominge? Dit het ook al gebeur met mense wat later as van die suksesvolste musiekmakers, hekkiesatlete of baasbaksters vereer is. Die verskil is dat hulle ander se hoon as ’n uitdaging beskou het om dit te bemeester – in weerwil van die ontmoedigende kommentaar wat hulle (dikwels om ander redes) van ander ontvang het. Hulle het, ondanks ’n ouer, kollega of onderwyser se afskietwoorde, volhard omdat hulle geglo het dat hulle dit sou regkry. Ongelukkig is die meeste van ons se nerf maar dun en haak ongevoelige of selfs kwetsende kommentaar by ons vas, wat tot gevolg het dat ons nie tot ons beste vermoë ontwikkel nie. Die Here wil hê ons moet aan ons eie vermoëns glo en ook ander wat ons pad kruis, help om in hulself te glo. Ons moet opbouend wees en nie afbrekend nie. Soos ons nie van spotters se woorde en dade hou nie, moet ook ons daarvan wegstuur.